
ΣΧΟΛΙΑΣΜΟΣ ΤΩΝ ΠΡΟΤΑΣΕΩΝ ΤΟΥ ΥΠΕΚΑ 

ΓΙΑ ΤΙΣ ΑΝΑΝΕΩΣΙΜΕΣ ΠΗΓΕΣ ΕΝΕΡΓΕΙΑΣ

· Αυξάνουν το επενδυτικό κόστος 23% για κάθε υλοποιημένο MW αιολικής ενέργειας μέσω των διατάξεων για εγγυοδοσία και για φορολόγηση
· Διπλασιάζουν το προεπενδυτικό κόστος ανάπτυξης για κάθε υλοποιημένο MW αιολικής ενέργειας
· Αγνοούν την πραγματική κατάσταση της οικονομίας και του τραπεζικού συστήματος

· Αγνοούν τα χαρακτηριστικά της αγοράς και των έργων αιολικής ενέργειας

· Οδηγούν σε ξαφνικό θάνατο ώριμες επενδύσεις και σε συρρίκνωση τις αιολικές επιχειρήσεις

· Οδηγούν σε μείωση του ανταγωνισμού και εκτόξευση των τιμών των αδειών

· Φορολογούν τις επιχειρήσεις επειδή το Κράτος είναι ανίκανο να λύσει τα προβλήματα που καθυστερούν τις επενδύσεις

· Δεν εξασφαλίζουν κανένα ουσιαστικό πόρο υπέρ του Λογαριασμού Α.Π.Ε.

· Αυξάνουν τα διοικητικά εμπόδια και δημιουργούν ένα αδιαφανές και ανισότιμο πλαίσιο μέσω των διατάξεων για την ανανέωση της άδειας εγκατάστασης και την μεταβολή της θέσης της
· Αναστέλλουν την ανάπτυξη των μικρών ανεμογεννητριών

· Καθυστερούν την απόδοση στους πολίτες των ποσών που έχουν ήδη παρακρατηθεί από τα αιολικά πάρκα (1%)
· ….και τελικά αναστέλλουν την ανάπτυξη

Η συγκεκριμένη πρόταση για λύση είναι:
· Να χορηγηθούν άμεσα νέες δεσμευτικές προσφορές σύνδεσης σε όλη την Ελλάδα. 

· Στα κορεσμένα δίκτυα οι νέες δεσμευτικές προσφορές σύνδεσης να περιλαμβάνουν ειδικό όρο για την κατά προτεραιότητα μέχρι ενός ορίου περικοπή σε περίπτωση προβλήματος ασφάλειας στη φάση της λειτουργίας.
· Η οικονομική κρίση επιβάλει να επεκταθεί ο χρόνος υλοποίησης των ώριμων επενδύσεων (διάρκεια προσφοράς σύνδεσης και άδειας εγκατάστασης), όπως συμβαίνει και με τις διαδοχικές παρατάσεις της διάρκειας ένταξης των επενδύσεων στον Αναπτυξιακό Νόμο.
Με τον τρόπο αυτό θα παραμείνουν ζωντανά περισσότερα έργα,  δεν θα υπάρξει υπερσυγκέντρωση των αδειών, οι τιμές των αδειών θα παραμείνουν σε δίκαια επίπεδα, θα μεγιστοποιηθεί η πιθανότητα επιτυχίας των στόχων Α.Π.Ε. με το ελάχιστο κόστος, θα παραμείνουν ζωντανές οι επιχειρήσεις Α.Π.Ε., δεν θα χαθούν θέσεις εργασίας. 
Αναλυτικά, ο σχολιασμός της κάθε πρότασης του ΥΠΕΚΑ έχει ως εξής:
Α. Παρεμβάσεις  στη διαδικασία Προσφορών Σύνδεσης

1) Μειώνεται η διάρκεια ισχύος των δεσμευτικών προσφορών σύνδεσης

2) Προκειμένου να χορηγηθεί δεσμευτική προσφορά σύνδεσης πρέπει ο υποψήφιος παραγωγός να προσκομίσει με την αίτησή του:

α)   κατ’ αρχήν ενδιαφέρον πιστωτικού ιδρύματος για τη χρηματοδότηση, και 

β) 
εγγυητική επιστολή τουλάχιστον 2ετούς διάρκειας το ύψος της οποίας κυμαίνεται για όλες τις τεχνολογίες ως ακολούθως:

120.000 €/MW για σταθμούς μέχρι 1 MW
70.000 €/MW για σταθμούς 1 – 10 MW
40.000 €/MW για σταθμούς 10 – 100 MW
20.000 €/MW για σταθμούς άνω των 100 MW
 
Η ανωτέρω εγγυητική καταπίπτει  εάν δεν ανανεωθεί πριν από τη λήξη της ή εάν εντός του χρονικού διαστήματος ισχύος της οριστικής προσφοράς σύνδεσης δεν έχει συναφθεί σύμβαση σύνδεσης. Με την υπογραφή της σύμβασης σύνδεσης το ποσό της εγγυητικής επιστολής μειώνεται κατά το ήμισυ.

3) Όσοι κατέχουν ήδη ή έχουν αιτηθεί δεσμευτική προσφορά σύνδεσης και δεν ολοκληρώσουν την αδειοδότηση ή τη σύμβαση σύνδεσης εντός 6 μηνών, τότε πρέπει επίσης να υποβάλουν εντός 7 μηνών εγγυητική επιστολή ύψους ίσου με το μισό των προηγούμενων ποσών. 

4) Με απόφαση του ΥΠΕΚΑ μπορεί να προβλέπεται η καταβολή διαχειριστικής αμοιβής υπέρ του Διαχειριστή για την έκδοση των προσφορών σύνδεσης.

Σχολιασμός

Οι Διαχειριστές ηλεκτρικού δικτύου ΑΔΜΗΕ και ΔΕΔΔΗΕ έχουν χορηγήσει πολλές δεσμευτικές προσφορές σύνδεσης έργων Α.Π.Ε. Αν και πολλά από αυτά τα έργα δεν θα υλοποιηθούν για διάφορους λόγους (αδειοδοτικούς, χρηματοδοτικούς κλπ.), οι χορηγηθείσες προσφορές σύνδεσης έχουν καλύψει σε πολλές περιοχές το ασφαλές όριο λειτουργίας του δικτύου. Έτσι υπάρχει ένας θεωρητικός κορεσμός στα χαρτιά και οι Διαχειριστές αρνούνται να χορηγήσουν άλλες δεσμευτικές προσφορές σύνδεσης.

Ως λύση το ΥΠΕΚΑ προωθεί την ανωτέρω νομοθετική ρύθμιση ώστε να υποχρεωθούν όλες οι επιχειρήσεις που διαθέτουν δεσμευτική προσφορά σύνδεσης να προσκομίσουν εγγυητική επιστολή. Η ρύθμιση αυτή:

1. Θα θέσει σε καθεστώς πίεσης τις επιχειρήσεις Α.Π.Ε οι οποίες είτε θα αναγκαστούν να εγκαταλείψουν την προσπάθεια ανάπτυξης των έργων τους είτε να πουλήσουν τις άδειες τους. Έτσι πολλές επιχειρήσεις θα οδηγηθούν σε έξοδο από την αγορά και θα ευνοηθούν ολιγοπωλιακές καταστάσεις με αποτέλεσμα το κλείσιμο της αγοράς και την εκτόξευση των τιμών των αδειών. Η ρύθμιση που προβάλλεται ως δήθεν εμπόδιο στο «εμπόριο αδειών», πετυχαίνει το ακριβώς αντίθετο.

2. Αγνοεί την πραγματική κατάσταση της οικονομίας και του τραπεζικού συστήματος.

3. Αυξάνει το κόστος ανάπτυξης και αφαιρεί πολύτιμους πόρους από τις επενδύσεις. Η ζητούμενη εγγυητική επιστολή απαιτείται σε ένα εξαιρετικά ανώριμο στάδιο όπου δεν έχει ακόμα ληφθεί οριστική επενδυτική απόφαση. Με βάση τα επίσημα στοιχεία του ΥΠΕΚΑ (Ιούνιος 2012) ο συντελεστής υλοποίησης (success factor) για τα αιολικά έργα που διαθέτουν δεσμευτική προσφορά σύνδεσης ή βρίσκονται σε πιο ώριμο στάδιο είναι 21,2%. Με βάση το τυπικό μέγεθος των αιολικών πάρκων απαιτείται εγγυητική επιστολή ύψους περί τα 50.000 €/MW. Το ανωτέρω σημαίνει ότι, εξαιτίας της συγκεκριμένης ρύθμισης, το πραγματικό πρόσθετο κόστος ανά τελικά υλοποιημένο MW είναι  230.000  €/MW δηλαδή αύξηση περί το 17% του σημερινού κόστους επένδυσης ή διπλασιασμό σχεδόν του κόστους ανάπτυξης των υλοποιημένων έργων.
Για τα έργα που διαθέτουν ήδη προσφορές σύνδεσης, τα ανωτέρω ποσά μειώνονται στο μισό παραμένοντας και πάλι υπερβολικά (αύξηση κόστους επένδυσης 8,5%).
Η οικονομική κρίση επιβάλει σε κάθε ζήτημα συγκεκριμένες επιλογές. Δεν είναι λογικό εν μέσω οικονομικής κρίσης, οι επιχειρήσεις να ποινολογούνται επειδή δεν μπορούν να βρουν χρηματοδότηση στην Ελλάδα. Είναι χαρακτηριστικό ότι ο Αναπτυξιακός Νόμος μέσω διαδοχικών τροποποιήσεών του κατά τα τελευταία χρόνια της κρίσης, παρατείνει διαρκώς την προθεσμία υλοποίησης των επενδύσεων (οποιουδήποτε είδους)  που έχουν ενταχθεί σε αυτόν, προσπαθώντας ακριβώς να κρατήσει ζωντανή την πιθανότητα υλοποίησής τους. Η προωθούμενη ιδέα της εγγυοδοσίας για τις Α.Π.Ε. κινείται στην εντελώς αντίθετη κατεύθυνση. Για άλλη μια φορά το Κράτος αντιφάσκει και τα Υπουργεία δεν συντονίζονται.
Η ορθολογική λύση είναι ακριβώς αντίθετη από αυτή που προωθείται. Δεν είναι λύση  να σκοτωθούν τα ώριμα έργα και να ανακληθούν οι άδειες τους, εκμηδενίζοντας τις πιθανότητες υλοποίησης κάποιων από αυτά. Αντίθετα τα  έργα πρέπει να παραμείνουν ζωντανά και πρέπει να ληφθούν μέτρα ώστε να αρθούν τα εμπόδια που δεν επιτρέπουν στους Διαχειριστές να χορηγήσουν νέες δεσμευτικές προσφορές σύνδεσης ώστε να αυξηθούν οι διαθέσιμες άδειες. Οποιοδήποτε πρόσθετο εμπόδιο ή περιορισμός –όπως η εγγυοδοσία- οδηγεί σε κλείσιμο την αγορά και περιορισμό του ανταγωνισμού.
Περαιτέρω πρέπει άμεσα και με αυστηρότητα να εφαρμοσθεί η ισχύουσα νομοθεσία και να ανακληθούν όλες οι άδειες που καθυστερούν με ευθύνη του υποψήφιου παραγωγού.
Πιο αναλυτικά:
Η σσυγκεκριμένη πρόταση για ορθολογική λύση περιλαμβάνει τα ακόλουθα:
Πρέπει να χορηγηθούν άμεσα και άλλες δεσμευτικές προσφορές σύνδεσης σε νέα  έργα Α.Π.Ε. σε όλης την Ελλάδα, μέχρι μια εύλογη υπερδέσμευση (overbooking) του διαθέσιμου ηλεκτρικού χώρου (π.χ. στο διπλάσιο) ανά περιοχή. Έτσι θα μεγιστοποιηθεί η πιθανότητα επιτυχίας της αναπτυξιακής προσπάθειας της χώρας με το ελάχιστο κόστος και θα υπάρξει μεγαλύτερη διαθεσιμότητα έργων στην αγορά (και άρα πτώση των τιμών των αδειών). 

Προκειμένου να διασφαλιστεί ότι ο ΑΔΜΗΕ και ο ΔΕΔΔΗΕ δεν θα αντιμετωπίσουν το (ούτως ή άλλως απίθανο έως αδύνατο) ενδεχόμενο να υλοποιηθούν όλα τα έργα και να αδυνατούν να απορροφούν την παραγόμενη ενέργεια, στις νέες δεσμευτικές προσφορές που θα χορηγούν μέσω του overbooking  στα νέα έργα θα περιλαμβάνεται ειδικός όρος σύμφωνα με τον οποίο, εάν κατά την λειτουργία των έργων εμφανιστεί πρόβλημα ασφάλειας του ηλεκτρικού συστήματος επειδή έχουν τελικά υλοποιηθεί περισσότερα έργα Α.Π.Ε. από όσα αυτό είναι δυνατό να δεχθεί, τότε τα έργα αυτά (με τον ειδικό όρο) θα περικόπτονται κατά προτεραιότητα μέχρι ενός ορίου. Τέτοιο μοντέλο έχει ήδη εφαρμοσθεί με επιτυχία στα αιολικά πάρκα της Θράκης και της Κρήτης.

Παράλληλα και πάλι κατά το παράδειγμα του Αναπτυξιακού Νόμου, πρέπει:

· να αυξηθεί η διάρκεια ισχύος της δεσμευτικής προσφοράς σύνδεσης από 4 χρόνια που είναι σήμερα σε 6. Όταν παρέλθει η τετραετία, η δεσμευτική προσφορά σύνδεσης θα παραμένει σε ισχύ αλλά θα μεταπίπτει σε καθεστώς «ειδικού όρου», δηλ. αν υλοποιηθεί θα περικόπτεται κατά προτεραιότητα όταν υπάρχει πρόβλημα ασφάλειας.

· να παραταθούν αυτόματα όλες οι άδειες εγκατάστασης των έργων Α.Π.Ε. τουλάχιστον κατά δύο ακόμα έτη, προκειμένου να παραμείνουν ζωντανά πολλά ώριμα έργα προς όφελος της ανάπτυξης και του ανταγωνισμού.

Β. 
Φορολόγηση αδειών παραγωγής


Οι κάτοχοι αδειών παραγωγής πρέπει να πληρώνουν κάθε έτος 1.500 €/MW μέχρι την ηλέκτριση του σταθμού. Η υποχρέωση ξεκινάει 3 έτη μετά την χορήγηση των νέων αδειών παραγωγής και 5 έτη μετά την ημερομηνία χορήγησης των υφιστάμενων αδειών.
Το ποσό μπορεί να αυξάνεται έως 3.000 €/MW το έτος με απόφαση ΥΠΕΚΑ

Σχολιασμός

Η συγκεκριμένη ρύθμιση είναι εκτός πραγματικότητας: Οι επιχειρήσεις Α.Π.Ε., οι εργαζόμενοι και τα στελέχη τους, σταυρώνονται καθημερινά από την απίθανη ψυχοφθόρα γραφειοκρατία και παραμένουν ανυπεράσπιστοι απέναντι στην κρατική αυθαιρεσία και απέναντι σε κάθε στέλεχος της διοίκησης που, οχυρωμένο –δίκαια ή άδικα - πίσω από το αντιφατικό θεσμικό πλαίσιο, αρνείται να γνωμοδοτήσει, γνωμοδοτεί εκτός των αρμοδιοτήτων του ή γνωμοδοτεί ξαφνικά και αυτεπάγγελτα αντίθετα από ό,τι η ίδια η υπηρεσία του είχε γνωμοδοτήσει πριν από καιρό!

Η ανικανότητα και η αδιαφορία της πολιτικής ηγεσίας να επιλύσει αυτά τα προβλήματα είναι εξοργιστική. Ενδεικτικά αναφέρεται ότι το ΥΠΕΚΑ δεν έχει καν ασχοληθεί με το να εξετάσει ή να δρομολογήσει την άρση των διοικητικών εμποδίων σύμφωνα με την καταγραφή και το σχέδιο δράσης που περιέλαβε η έκθεση που το ίδιο το ΥΠΕΚΑ απέστειλε στην Τρόικα τον Απρίλιο του 2012 στο πλαίσιο των προβλέψεων του Μνημονίου ΙΙ.

Επειδή λοιπόν το Κράτος είναι ανίκανο, οι πολίτες πρέπει να πληρώσουν!

Με δεδομένο ότι ο ελάχιστος χρόνος που απαιτείται για την υλοποίηση ενός αιολικού πάρκου, αν όλα πάνε καλά, είναι οκτώ έτη μετά την άδεια παραγωγής, η προτεινόμενη ρύθμιση σημαίνει επιβάρυνση 7.500 – 15.000 € ανά MW που διαθέτει άδεια παραγωγής. Με βάση τα επίσημα στοιχεία του ΥΠΕΚΑ (Ιούνιος 2012) ο συντελεστής υλοποίησης (success factor) για τα αιολικά έργα που διαθέτουν άδεια παραγωγής είναι 7,6%. Αυτό σημαίνει ότι η επιβάρυνση που προκαλεί η προτεινόμενη ρύθμιση ανά τελικά υλοποιημένο MW  είναι 98.000 – 196.000 €/MW, δηλαδή αύξηση 7% - 15% του σημερινού κόστους επένδυσης ή 50% σχεδόν αύξηση του κόστους ανάπτυξης των υλοποιημένων έργων.

Περαιτέρω η προτεινόμενη ρύθμιση δεν προσφέρει τίποτα το ουσιαστικό στην κάλυψη του ελλείμματος του ΛΑΓΗΕ αφού δεν εξασφαλίζει ούτε το 2% των απαιτούμενων ετήσιων πόρων.

Μια παράπλευρη συνέπεια της προτεινόμενης ρύθμισης είναι ότι ωθεί τις επιχειρήσεις να απαιτούν με αγωγή τη ζημία που θα υποστούν εξαιτίας των καθυστερήσεων της διοίκησης και ποσοτικοποιεί –έστω και χωρίς τεκμηρίωση- το ελάχιστο ποσό αυτής της ζημιάς.
Γ. 
Κατάργηση της επανέκδοσης αδειών εγκατάστασης και απαίτηση εγγυοδοσίας κατά την παράτασή τoυς

1) Απαγορεύεται η επανέκδοση άδειας εγκατάστασης όταν αυτή λήγει. Στην περίπτωση αυτή ανακαλείται η άδεια παραγωγής και επιβάλλονται πρόστιμο στον παραγωγό

2) Κατά την παράταση της άδειας εγκατάστασης πρέπει επίσης να υποβάλλεται εγγυητική επιστολή (20.000 – 120.000 €/MW) εάν δεν έχει υποβληθεί ήδη κατά τη χορήγηση της προσφοράς σύνδεσης. Αυτό καταλαμβάνει ακόμα και εκκρεμή αιτήματα παράτασης.
Σχολιασμός

Οι Α.Π.Ε. και πάλι ποινολογούνται εάν δεν μπορούν να βρουν χρηματοδότηση.

Όταν κάθε πολίτης έχει δικαίωμα να εκδώσει μια οικοδομική άδεια, να μην την υλοποιήσει και ακολούθως να εκδώσει άλλη, οι επιχειρήσεις Α.Π.Ε. δεν μπορεί να έχουν ανάλογο δικαίωμα!

Αν μια επιχείρηση αδυνατεί να εκδώσει την εγγυητική επιστολή για να ανανεώσει την άδεια της, τότε χάνει τον γεωγραφικό χώρο όπου επί χρόνια αγωνιζόταν να αναπτύξει την επένδυσή της και αυτός μπορεί να καταληφθεί από άλλη επιχείρηση που θα λάβει άδεια παραγωγής χωρίς εγγυητική επιστολή! Μια εντελώς αδιαφανής και ανισότιμη διαδικασία.
Δ. 
Ουσιαστική απαγόρευση της μεταβολής της θέσης εγκατάστασης
Μεταβολή θέσης εγκατάστασης μπορεί να γίνει μόνο για μια φορά και μόνο εάν έχει μεταβληθεί το νομικό ή κανονιστικό πλαίσιο χωροθέτησης με αποτέλεσμα, εξαιτίας αυτής της μεταβολής, να μην είναι δυνατή η εγκατάσταση του σταθμού στη θέση που είχε αρχικά προβλεφθεί. Η νέα θέση πρέπει να απέχει έως 5 χλμ. από την αρχική.

Σχολιασμός

Η συγκεκριμένη διάταξη είναι επίσης άδικη και απλά αποσκοπεί στο να θέσει ένα ακόμα εμπόδιο στη ανάπτυξη. Είναι σε συνέπεια με την γενικότερη φιλοσοφία και στόχευση του νομοσχεδίου να ανασταλεί η ανάπτυξη.

Πέραν αυτού όμως έχει γραφεί υπονοώντας υποκριτικά ότι το ανίκανο Κράτος μας μπορεί να προσδιορίσει μονοσήμαντα τις περιπτώσεις όπου η χωροθέτηση απαγορεύεται λόγω μεταβολής του νομικού ή κανονιστικού πλαισίου. Ως παράδειγμα αναφέρουμε την άρνηση των δασικών υπηρεσιών να επιτρέπουν την εγκατάσταση έργων Α.Π.Ε. σε αναδασωτέες εκτάσεις λόγω της δικής τους ερμηνείας στο νομικό και κανονιστικό πλαίσιο το οποίο παραμένει απαράλλαχτο από το 2001. Τι γίνεται λοιπόν όταν δεν έχει μεταβληθεί το πλαίσιο χωροθέτησης, αλλά έχει μεταβληθεί η ερμηνεία του από τμήμα της διοίκησης; 

Άλλο παράδειγμα αφορά την χωροθέτηση έργων Α.Π.Ε. σε προστατευόμενες περιοχές που δεν είναι θεσμοθετημένες περιοχές απόλυτης προστασίας ή προστασίας της φύσης (δηλαδή δεν είναι ζώνες αποκλεισμού σύμφωνα με την νομοθεσία περί βιοποικιλότητας και τον Ειδικό Χωροταξικό Πλαίσιο) αλλά οι υπηρεσίες ερμηνεύουν ότι απαγορεύεται a priori η εγκατάσταση (ερμηνεύουν δηλαδή ότι είναι ζώνες αποκλεισμού) επειδή λαμβάνουν υπόψη τις εν τω μεταξύ εκπονηθείσες Ειδικές Περιβαλλοντικές Μελέτες ή σχέδια χρήσεων γης που δεν έχουν εγκριθεί καν και δεν εναρμονίζονται με τις προϋποθέσεις της παρ. 2 του αρ.  9 του ν.3851/2010 και τα οποία προτείνουν την απαγόρευση εγκατάστασης.  Τι γίνεται λοιπόν όταν δεν έχει στην πραγματικότητα μεταβληθεί, οριστικά και νόμιμα, το  πλαίσιο χωροθέτησης  σε μια περιοχή αλλά τμήμα της διοίκησης ερμηνεύει ότι αυτό έχει συμβεί;

Η συγκεκριμένη διάταξη έχει παραχθεί σε γυάλινο πύργο υπό την αναληθή υπόθεση ότι η Ελλάδα είναι ευνομούμενο πολιτισμένο κράτος που διαθέτει όλα τα επαρκή εργαλεία για την νόμιμη και μονοσήμαντη εφαρμογή της.  

Πέραν όμως αυτών, η ουσιαστική απαγόρευση της μεταβολής της θέσης εγκατάστασης για άλλους λόγους πέραν της αλλαγής του πλαισίου χωροθέτησης, δημιουργεί πολλά παράπλευρα προβλήματα. Ενδεικτικά αναφέρεται ότι αφαιρεί τη δυνατότητα τροποποιήσεων με σκοπό τη  βελτιστοποίηση του σχεδιασμού, την ελαχιστοποίηση των περιβαλλοντικών επιπτώσεων, την αντιμετώπιση προβλημάτων που εμφανίζονται κατά την φάση των μελετών εφαρμογής ή της κατασκευής . Τέλος αφαιρεί τη δυνατότητα για εύλογη συζήτηση και διαπραγμάτευση με την τοπική κοινωνία προκειμένου να διασφαλιστούν αμοιβαία ικανοποιητικές συνθήκες καλής γειτονίας. 

Ε. 
Αναστολή ανάπτυξης μικρών ανεμογεννητριών

1) Αναστέλλεται η αδειοδότηση μικρών ανεμογεννητριών μέχρι να βγει Ειδικό Πρόγραμμα. 

2) Το Πρόγραμμα θα αλλάξει και την τιμολόγηση της παραγόμενης ενέργειας.

3) Μπορεί να προχωρήσει μόνο η αδειοδότηση όσων μικρών ΑΓ διαθέτουν προσφορά σύνδεσης. 

4) Μειώνεται το όριο ισχύος για την εξαίρεση των μικρών ανεμογεννητριών από άδεια παραγωγής από 100 σε 50 KW

Σχολιασμός

Η αναστολή της αδειοδότησης των μικρών Α/Γ και η επιδιωκόμενη αλλαγή της τιμολόγησης της παραγόμενης ενέργειας, είναι μια πολιτική επιλογή που θα έχει ως αποτέλεσμα να μην μπορούν να απολαύσουν τα οφέλη της επένδυσης στην αιολική ενέργεια οι μικροεπενδυτές και τα μεσαία εισοδήματα. Προφανώς αυτή η επιλογή είναι άδικη και αντίθετη στην προσπάθεια οικονομικής ανάτασης και ενίσχυσης της κοινωνικής συνοχής.

Αυτό όμως που προκαλεί και πάλι εντύπωση είναι η υποκρισία της μεταβατικής διάταξης σύμφωνα με την οποία μπορεί να προχωρήσει μόνο η αδειοδότηση όσων μικρών Α/Γ διαθέτουν προσφορά σύνδεσης. Τέτοια όμως έργα ουσιαστικά δεν υπάρχουν.

Από τον Ιούλιο του 2010 μέχρι και σήμερα, έχουν κατατεθεί πάνω από 650 αιτήσεις για χορήγηση προσφοράς όρων σύνδεσης για μικρές ανεμογεννήτριες. Παρόλα αυτά, μέχρι και σήμερα δεν υπάρχει ούτε ένα έργο μικρής Α/Γ που να αδειοδοτήθηκε και να προχώρησε σε εγκατάσταση και λειτουργία. Η αρνητική αυτή κατάσταση οφείλεται στο γεγονός ότι ο αρμόδιος Διαχειριστής δεν έχει προχωρήσει μέχρι στιγμής στην εκτέλεση των υποχρεώσεών του. Απαιτείται:

1) ο Διαχειριστής να εξετάσει όλες τις εκκρεμείς αιτήσεις σύμφωνα με το υπάρχον νομοθετικό πλαίσιο και τα τεχνικά κριτήρια που ο ίδιος, ως αρμόδιος, θέτει,

2) μέχρι την θεσμοθέτηση του Ειδικού Προγράμματος να μην ’’παγώσουν’’ τα επενδυτικά σχέδια που ήδη βρίσκονται σε φάση ανάπτυξης, σχέδια δηλαδή για τα οποία έχουν ήδη γίνει αιτήσεις προσφοράς σύνδεσης ή και έγκρισης περιβαλλοντικών μελετών.

Δυστυχώς και στην περίπτωση των μικρών Α/Γ επιβεβαιώνεται το εθνικό ρητό «Εδώ είναι Βαλκάνια, δεν είναι παίξε γέλασε»: Στην Ελλάδα οι μικρές ανεμογεννήτριες απολαμβάνουν με βάση το ν. 3851/2010 την χαμηλότερη επιδοτούμενη τιμή σε σχέση με τις χώρες της ευρωπαϊκής ένωσης που εφαρμόζουν ανάλογα προγράμματα ενίσχυσης. Στην περίπτωση όλων των υπολοίπων ευρωπαϊκών χωρών ο απαιτούμενος χρόνος για την εγκατάσταση της πρώτης μικρής ανεμογεννήτριας μετά την θεσμοθέτηση του πλαισίου εφαρμογής τους δεν ξεπέρασε σε καμία περίπτωση τους έξι μήνες.

Όσον αφορά την αλλαγή του ορίου εξαίρεσης από την υποχρέωση χορήγησης άδειας παραγωγής, δεν τολμούμε να ρωτήσουμε σε ποια τεχνική μελέτη στηρίχθηκε αυτή η επιλογή διότι είμαστε βέβαιοι ότι όπως αυθαίρετα έχουν καθορισθεί όλα τα όρια, εξίσου αυθαίρετα προτείνεται και η συγκεκριμένη μείωση. 

ΣΤ. 
Αλλαγή του τρόπους κατανομής του 1% στους πολίτες


Αλλάζει ξανά ο τρόπος κατανομής του 1% στους κατοίκους των περιοχών όπου λειτουργούν ΑΠΕ, παρά το γεγονός ότι έχει ήδη εκδοθεί η ΥΑ που ποτέ δεν εφαρμόστηκε. Αφαιρούνται από την κατανομή οι γειτονικοί Δήμοι.

Σχολιασμός

Από την στιγμή εφαρμογής του ν. 3851/2010, ο αρμόδιος Λειτουργός της Αγοράς παρακρατά, όπως πάντα έκανε, το 3% του τζίρου των αιολικών πάρκων αλλά δεν αποδίδει στους δικαιούχους το παρακρατούμενο ποσό που αντιστοιχεί στους καταναλωτές των περιοχών εγκατάστασης. Και αυτό παρόλο που εδώ και μήνες έχει υπάρξει η σχετική υπουργική απόφαση.

Δεν θέλουμε να πιστέψουμε ότι η πρόφαση είναι το γεγονός ότι, κατά τις φημολογίες, ο Διαχειριστής επικαλείται την απαίτηση για εξαιρετικό φόρτο εργασίας για την εκτέλεση της συγκεκριμένης απόφασης. Δεν μπορούμε να πιστέψουμε ότι είναι δυνατό, την εποχή της πληροφορικής και των υπολογιστών, να θεωρείται φόρτος η εκτέλεση μιας υπολογιστικής ρουτίνας για την κατανομή των προβλεπόμενων ποσών στις περιοχές που είναι όμοροι των κοινοτήτων που διαθέτουν αιολικά πάρκα. Η άλλη πρόφαση που φημολογείται είναι ότι τα ποσά που προκύπτουν για τις όμορες κοινότητες είναι τόσο μικρά που δεν έχουν νόημα.

Ακόμα και εάν τα ανωτέρω έχουν βάση, ακόμα και εάν το ΥΠΕΚΑ θέλει να αλλάξει ξανά (για 2η φορά μέσα σε 2,5 έτη) τη διαδικασία, είναι απαράδεκτο να μην αποδίδονται τα ποσά που ήδη έχουν υπολογισθεί στους πολίτες των κοινοτήτων που διαθέτουν αιολικά πάρκα. Αυτό πρέπει να γίνει άμεσα, ακόμα και εάν δεν αποδοθούν τα αναλογούντα ποσά στις όμορες κοινότητες που δεν διαθέτουν πάρκα. Και μετά την αλλαγή του νόμου, ας γίνει η συμπλήρωση των σχετικών ποσών.

Τα χρήματα αυτά έχουν ήδη πληρωθεί από τα αιολικά πάρκα και ανήκουν κατά το νόμο στους πολίτες των περιοχών που τα φιλοξενούν. Είναι ανήθικο να μην αποδίδονται στους δικαιούχους και μάλιστα εν μέσω οικονομικής κρίσης.

Ζ. 
Μεγάλα Υδροηλεκτρικά


Τα Μεγάλα ΥΗ εξομοιώνονται ως προς την αδειοδότησή τους με τις λοιπές ΑΠΕ και επομένως μπορεί να εγκαθίστανται σε δάση και δασικές εκτάσεις.
Σχολιασμός

Η μοναδική διάταξη που πρέπει να παραμείνει αφού δίνει διέξοδο σε ένα πρόβλημα ερμηνείας της νομοθεσίας.

